Ярослава Кочиш–Микита

**Ярослава Кочиш Микита** (*8. децембер 1948—†17. юлий 2019), поетеса, авторка текстох за композициї

## Биоґрафия

Ярослава Кочиш (Сеґешова) ше народзела у Руским Керестуре 8. децембра 1948. року. Оцец Яким и мац Ирина родз. Береґ.  Ярослава мала старшого брата Якима.  У родним валалє закончела основну школу, а штредню хемийно-поживову школу Бошко Палковлєвич-Пинки закончела у Вербаше. Понеже у Керестуре нє було шлєбодни роботни места хемийно-поживового технїчара, вона такой по законченим школованю почала робиц як административни службенїк у Друкарнї Руске слово. Тоту роботу окончовала полни 15 роки, а кед у подприємстве пришло до реорґанизациї, вона ше преквалификовала и предлужела робиц як кнїжковязач у истим подприємстве полни 15 роки. Вец кратки час робела у Основней школи Петро Кузмяк у Руским Керестуре, покля нє сполнєла условия за одход до пензиї.

Ярослава Кочиш була одата за Михайла Микиту. У малженстве мали двойо дзеци, Владимира и Терезку.

## Поезия  интими

Ище як школярка, Ярослава ше представела и як талантована поетеса. Сотрудзовала у *Литературним слове*. У 1973. року у едициї *Жридла* обявела єдину свою збирку писньох под насловом *Ноци бурйово*. Як и сама наглашела, вона нїґда нє писала тексти за компонованє, алє писала писнї преважно зоз лирским надихнуцом.

Єй поезия витворена у шлєбодним стиху, зоз спонатну риму, алє синтаксична ориєнтация зложенша и богатша, а то подрозумює и богатши интонацийни фрази. То би була  файта  реторичней поезиї, без огляду на формалне присуство шлєбодного стиху.  У вкупним дожицу поезия Ярослави Кочиш-Микита остава у рамикох традицийней любовней поезиї у идиличним  валалским штредку.

У єдней нагоди  вона  ше так споведала: *Любов ґу писаному слову ше достава зоз родзеньом, чи тота особа то сце, лєбо нє. Дахто у себе ноши вельки дар, а дахто барз мали, алє и тот мали ше пита вонка зоз чловека, та и я так свой живот през стихи виписовала, споведала, допущовала словом най шпиваю свою мелодию. Як и другим младим видана ми перша кнїжочка, а надалєй сом през живот писала за “свою душу”. Жила сом живот звичайней жени, без даякей велькей кариєри у нашим милим валалє Керестуре.*

Композиторе ше инспировали зоз єй поезию и зложели музику на єй стихи. Зачувало ше з нїх нєвельке число. Композициї на єй тексти виводзени уж у першей децениї иснованя Фестивала *Червена ружа*, а предлужени су и у пиятей.

Ярослава Кочиш-Микита ше опробовала и як ґлумица аматер у проєктох Руского народного театра.

Ярослава Кочиш-Микита умарла 17. юлия 2019. року. Похована є на теметове у Руским Керестуре.

### Библиоґрафия

Ярослава Кочиш-Микита: *Ноци бурйово*, "Руске слово", Нови Сад, 1973.

### Тексти за композициї

## Литература

* Јулијан Тамаш: *Русинска књижевност*, Јарослава Кочиш-Микита, *Матица српска*, 1984, б. 313.

## Вонкашнї вязи

* Ярослава Кочиш-Микита (биоґрафия и список композицийох), *Червена ружа 1962-2011*, Том II, Завод за културу войводянских Руснацох, Нови Сад, 2014., б. 508.

## Референци


Катеґория:Руснаци у Сербиї
Катеґория:Керестурци
Катеґория:Поета
Катеґория:Текстописци за композициї
Катеґория:8. децембер
Катеґория:Народзени 1948
Катеґория:17. юлий
Катеґория:Умарли 2019